Zimbabwe sõjaveteranid, kes on seni olnud autoritaarse presidendi Robert Mugabe ustavad toetajad, nimetasid neljapäeval veteranpresidendi valitsemist diktaatorlikuks ja teatasid, et ei toeta teda järgmistel valimistel.
Zimbabwes on viimastel kuudel märke rahulolematuse süvenemisest Mugabe režiimiga.
Valitsusvastased meeleavaldused on Mugabe 36-aastase võimuperioodi jooksul olnud haruldased, ent viimasel paaril kuul on neid olnud mitu.
Riigi majandus on sisuliselt toimimast lakanud, pangad vaevlevad rahapuuduse käes, valitsus on lükanud edasi riigiametnikele palga maksmise ning paljude tarbekaupade import on keelatud ajal, mil riiki räsib ka miljonid inimesed nälga jätnud põud.
Ametnike sõnul kulutab Zimbabwe umbes 80 protsenti sissetulekutest riigiametnike palkadeks ning ligi 90 rahvast on ametlikult töötud.
Mugabe on alates võimuletõusust 1980. aastal kasutanud mitu korda julgeolekujõude opositsiooni mahasurumiseks.
Zimbabwe rahvusliku vabastussõja veteranide ühing tegi pealinnas Harares karmisõnalise avalduse, öeldes, et ei kavatse Mugabet enam valimistel toetada. 92-aastane Mugabe plaanib 2018. aastal uuesti presidendiks kandideerida.
"ZANU-PF-i juhtkond on masendavalt läbi kukkunud majandusprobleemide lahendamisel, mis on meie suurt rahvast tabanud," teatasid sõjaveteranid.
"Me märgime mure, šoki ja täieliku jahmatusega diktaatorlike kalduvuste juurdumist, mida kehastavad president ja tema käsilased," seisis teates.
Zimbabwe politsei šokeeris veebruaris paljusid vaatlejaid veekahurite ja pisargaasi käikulaskmisega sõjaveteranide vastu, et takistada nende miitingut, millel kavatseti arutada rahulolematust režiimiga.
Sõjaveteranid on juhtinud alates 2000. aastatest varem valgete käes olnud suurfarme, mille Mugabe režiim väidetavalt koloniaalajastu ülekohtu heastamiseks neilt konfiskeeris.
Valitsuse toetatud arestimisi on süüdistatud toidutootmise järsus languses, mis on aidanud kaasa riigi majanduse kokkuvarisemisele.
Mõnesid veterane on süüdistatud ka hirmu- ja vägivallakampaaniates Mugabe toetuseks varasemate valimiste ajal.
Sõjaveteranide viha on suurendanud ka Mugabe abikaasa Grace'i kriitika nende aadressil. Grace'i peetakse Robert Mugabe üheks võimalikuks järeltulijaks.
Mõned veteranid toetavad Zimbabwe järgmise liidrina endist asepresidenti Joyce Mujurut, kes heideti 2015. aastal Grace Mugabe ässitusel ZANU-PF-ist välja. Teised toetavad asepresident Emmerson Mnangagwat.
Toimetaja: Laur Viirand
Allikas: BNS